מחיר הנפט פתח היום מבערים ורשם בסיום זינוק חד של 6.2% למחיר של 31.48 דולר לחבית. הסיבה העיקרית לזינוק נעוצה בתחזית אותה הוציאה היום (ב') סוכנות האנרגיה הבינלאומית (IEA).
על פי התחזית של הסוכנות לטווח הבינוני, תעשיית הפקת הנפט האמריקנית באמצעות טכנולוגיית פצלי השמן צפויה להתכווץ עוד השנה ב-600 אלף חביות ליום ובשנת 2017 תירשם התכווצות של עוד 200 אלף חביות ביום. על פי הדו"ח, בסוכנות סבורים כי מפיקות הנפט האמריקניות הן הנפגעות הגדולות ביותר מקריסת מחירי הנפט.
באותו הקשר נזכיר כי כבר ביום שישי האחרון פורסם בארה"ב נתון מספר אסדות הקידוח שרשם ירידה שבועית תשיעית רצופה שמביאה את מספר אסדות הקידוח בארה"ב לרמה הנמוכה מאז דצמבר 2009. בתוך כך, בסוכנות צופים כי ההשקעה בתעשיית הנפט תתכווץ ב-17% בשנת 2016 זאת לאחר נפילה של 24% בהשקעות בשנת 2015. - מדובר בנפילה הדו שנתית הראשונה מאז 1986 בהשקעות.
לאחר הנסיגה החזויה הזאת בהיצע הנפט האמריקני, בסוכנות האנרגיה מאמינים כי לאחר שנת 2017 הדומיננטיות של ארה"ב בשוק הנפט תגבר ותגיע לשיא בשנת 2021, אז הצפי הוא להפקה של 14.2 מיליון חביות ביום בארה"ב. מדינה נוספת שצפויה להוביל את שוק הנפט בשנת 2021 על פי הדו"ח היא איראן. המדינה שמפיקה כעת קצת פחות מ-3 מיליון חביות נפט צפויה להגיע לרמת הפקה של 3.94 מיליון חביות נפט בעוד 5 שנים.
בסוכנות האנרגיה הבינלאומית מאמינים כי רק בשנת 2017 שוק הנפט יגיע לשיווי משקל כאשר הם מצפים לעלייה מתונה יותר בהיצע הנפט העולמי בשנים הקרובות. על פי התחזית היצע הנפט העולמי יגדל ב-4.1 מיליון חביות ביום עד לשנת 2021 וזאת בהשוואה לתוספת של 11 מיליון חביות ביום להיצע הנפט בין השנים 2009-2015. בסוכנות מדגישים כי "בתנאים הנוכחיים בשוק הנפט לא נראה התאוששות חדה במחירי הנפט בעתיד הקרוב".
ומה בנוגע לצד הביקוש? בסוכנות לאנרגיה מסמנים בעיקר את יבשת אסיה כמי שתהיה אחראית לצד הביקוש. על פי הדו"ח, צריכת הנפט בהודו צפויה להתגבר בשנים הקרובות וזאת כאשר במקביל הצמיחה בביקוש הסיני תקפא בהתאם לצמיחה בכלכלה הסינית.